《再去温州蔡枳篱同年以诗赠行依韵答之已巳十一月初一日也》
清代·赵之谦

贪夫宜徇财，烈士悔徇名。求财与市名，溪壑瘉不盈。

身存则蠖屈，言大为鲵鲸。先难后无获，岂为求非诚。

通辞既款款，卜兆见庚庚。自古有穷途，偏续阮步兵。

吞声求海曲，忍发惊人鸣。既来悔不去，将去悔此行。

我足不自裹，何当怨榛荆。乞米得握粟，施者等坻京。

非敢谢嗟来，幸不系死生。蔡子我同岁，长我为我兄。

喜我远方来，怜我侬且伧。赠我五百字，囊以诗为倾。

纂组审周密，揩击动噌訇。离人感吹笛，隅坐逢弹筝。

我今别子去，石田尚可耕。但恐荒所业，中夜犹怦怦。

饱暖失长策，咿唔留短檠。死豹终爱皮，过雁自有声。

戴天见北极，御风及东瀛。所苦不能饮，独醒非解酲。

偏同醉梦中，出话违世情。媚骨天靳我，嗫嚅事屏当。

虫鸟记翰螒，草{草草}识蓱苹。无能谈性道，操术难变更。

皂白何愦愦，眯色非使盲。轻重焉可欺，执权折厥衡。

生曾历灾难，分不当公卿。命蹇畴与造，人老成非精。

矜此七品官，远过万里程。为郎坐无资，废弃事易明。

方枘入圆凿，一纵交数横。为庸不受直，谓我心难平。

朔风扰客眠，触物徒鏦铮。焦卷忽得雨，岂有桑羊烹。

愆期负良媒，长愧蚩蚩氓。不尖逊古弼，所短殊晏婴。

俯仰道已拙，兀奡身终轻。临歧重太息，此愿将无成。

负气绝俗累，述穷学官清。一游误雁荡，三过别鹿城。

问子大荆道，惶恐与丁令。新潮浃水长，自与人送迎。

厌作海上沤，愿为幽谷莺，感子赠我言，我歌与子赓。

各有文字累，往复劳仆伻。未信五恨彭，且受三乐荣。

为贫固非病，筮困德在亨。明年傥相见，同餐秋菊英。

作者简介：（1829—1884）浙江会稽人，字益甫，又字撝叔，号梅庵，更号悲盦。咸丰九年举人。五应会试不第。因誊录劳历署鄱阳、奉新、南城知县。孤愤激越，不谐于世。诗古文书画篆刻无所不能，诗文评价，或许为新奇，或予以讥弹，书画篆刻则名满海内。有《国朝汉学师承续记》、《梅庵集》、《缉雅堂诗话》等。